Ermənistan Dəmir Yolları Muzeyi

Ermənistan Dəmir Yolları Muzeyi () — Ermənistanın paytaxtı olan İrəvan şəhərində yerləşən və Ermənistanın dəmir yolları tarixinə həsr olunmuş dəmir yolu muzeyidir.

Ermənistan Dəmir Yolları Muzeyi 31 iyul 2009-cu ildə Ermənistanda dəmiryol operatoru olan və Rusiya Dəmir Yollarına məxsus Cənubi Qafqaz Dəmir Yolu (SCR) Şirkəti tərəfindən İrəvan Dəmiryol Stansiyasının binasında açılmışdır. Baş mühəndis Sergey Arutyunyanın sözlərinə görə, muzeyin açılışı hər il qeyd edilən Beynəlxalq Dəmir Yolu Gününə — 2009-cu il avqust ayının 2-nə təsadüf etməli idi.

Muzey 1896-cı ildən başlayaraq müasir dövrümüzə qədər inkişaf yolu keçmiş Ermənistan dəmir yollarının tarixindən bəhs edir. Muzeydə hər biri dəmir yolu tarixinin müəyyən bir dövrünü özündə əks etdirən 10 ekspozisiya zalı mövcuddur. Ekspozisiyada Ermənistanın dəmir yolu xətlərinin tikintisinə dair tarixi sənədlərin surətləri, köhnə qatarların fotoşəkilləri, köhnə və müasir qatarların maketləri və dəmir yolu avadanlıqları nümayiş etdirilir. Ekspozisiyada nümayiş etdirilən materialların bəziləri Rusiya Dəmir Yollarının hədiyyələridir.

Muzeydən girişi olan yaxınlıqdakı bağda daha böyük eksponatlar nümayiş etdirilir. Bu bölmədə 1930-cu illərə məxsus İsveç istehsalı seriya nömrəsi 3а705-46 olan parovoz və əvvəllər Qafqaz Dəmir Yolu xəttinin tikintisi prosesində istifadə edilmiş əşyaların yığıldığı vaqon, sərnişin stansiyasındakı relsin üstündə saxlanılır. SSRİ dövründə dəmir yolu muzeyi fəaliyyət göstərmirdi, yalnız o vaxtkı xətlərin birində saxlanılmış vaqonun bir hissəsində müxtəlif əşyalardan ibarət kiçik bir sərgi mövcud idi. 2009-cu ildə muzey açılışı edildikdən sonra bu sərgidə nümayiş etdirilən əşyalar muzeyin zallarından birinə köçürülmüşdür.

Muzey bazar ertəsindən cümə gününə qədər həftə içi hər gün saat 10:00-dan 17:00-a qədər ziyarətçilər üçün açıqdır. Nümayiş etdirilən eksponatların izahı erməni və rus dillərindədir. Muzey 2015-ci ildən etibarən “Muzeylər gecəsi” beynəlxalq tədbirində iştirak edir.

 Qalereya 

 İstinadlar 

 Xarici keçidlər 

 Website 

Kateqoriya:İrəvan muzeyləri